Бгы-лыжэ лъэхъэнэщIэм хуагъэхьэзыр
Iуащхьэмахуэ турист-рекреацэ комплексым къыкIэлъыкIуэ лъэхъэнэм зыхуэгъэхьэзырын щIадзащ. ЗыгъэпсэхупIэр зыгъэлажьэ IэнатIэхэр яужь ихьащ илъэс къэс ирагъэкIуэкI, «Мир» станцым къыщыщIэдзауэ «Гара-Баши» станцым нэс ирикIуэ кIапсэ гъуэгум ехьэлIа профилактикэ лэжьыгъэхэм. А зэманым къриубыдэу зыплъыхьакIуэхэм папщIэ гъуэгур зэхуэщIауэ щытынущ.
Кавказ Ищхъэрэм и курортхэр АО-м къызэрыщыхагъэщамкIэ, метр 3847-м нэс цIыхухэр дэзыш кIапсэ гъуэгур адрейхэм зэрефIэкIыр и лъагагъым и закъуэкъым. Ар яукъуэдиящ геологие щытыкIэ гугъур къэлъытауэ. Iуащхьэмахуэр вулкан жейуэ, икIи абы къыхэкIыу кIапсэхэр щаукъуэдийм къалъытащ щIыр хъеймэ абы зэран хуэмыхъун щхьэкIэ пщIэн хуейхэр. КъищынэмыщIауэ, кIапсэ гъуэгум и лъабжьэ «Мир» станцым пэмыжыжьэу къехыу щытащ бгы мылылъэр. Иджыпсту мылыр ищхьэкIэ дэкIуэтеящ, ауэ ар а щIыпIэм зэрыщыIар къыбощIэ абы и лъабжьэр сытым дежи щтауэ зэрыщытымкIэ.
Абы къыхэкIыу, гъэмахуэ лъэхъэнэм, дунейр щыуэфIым ирихьэлIэу, курортыр зыгъэлажьэ IэнатIэхэм геологие, геодезие къэпщытэныгъэхэр щIыналъэм щрагъэкIуэкI. IэщIагъэлIхэм щыгъуазэ защI щIым и зэхэлъыкIэм, мыл ткIухэм къащIэж псыхэм я куэдагъымрэ абыхэм здаунэтI лъагъуэхэмрэ зрагъащIэ, псыр зрижэн гъуэгу хэхахэр датхъу. Зи гугъу тщIа Iуэхугъуэхэм я фIыгъэкIэ, кIапсэ гъуэгур зэрызэпэщыр икIи и быдагъым шэч къыщIытепхьэн зэрыщымыIэр наIуэ мэхъу.
2017 — 2018 бгы-лыжэ лъэхъэнэм зэрызыхуагъэхьэзырым хиубыдэу Кавказ Ищхъэрэм и курортхэр АО- мрэ «Iуащхьэмахуэ курорт» АО-мрэ мыгувэу щIадзэнущ иджыри зы бгы-лыжэ лъагъуэ укъуэдииным. И гугъуагъым елъытауэ ар «плъыжь» лIэужьыгъуэм хабжэнущ. ПэщIэдзэ проектым къызэрыщыгъэлъэгъуамкIэ, Малый Азаурэ Гара-Баши мылылъэхэмрэ я зэхуаку дэлъ лъагъуэр ищхьэмкIэ тIууэ зэгуэкIынущ, метр 25-рэ метр 40-рэ я бгъуагъыу, адэкIэ тIури зы къехыпIэм хуэкIуэжынущ. Гъуэгум и кIыхьагъыу щытынущ метр 2300-м щIигъу.
«Гара-Баши — Мир» щIыпIэм бгъурыту къехыну лъагъуэщIэр хуэщхьэпэнущ щыIэ гъуэгум ирижэхэр зэтримыхьэнымкIэ икIи Европэм щынэхъ лъагэ дыдэ бгы-лыжэ лъагъуэм къыщыжыхьыныр нэхъ гъэщIэгъуэн, зэмылIэужьыгъуэ хъунымкIэ. Спортыр зыфIэфIхэр сноубордкIэ, бгы лыжэкIэ къежэхыным и мызакъуэу, трассэм щекIуэкIынущ бгы-лыжэ спортымкIэ командэ къыхэхахэм я зыгъэсэныгъэхэр, урысейпсо, щIыналъэ зэхьэзэхуэхэр.
Кавказ Ищхъэрэм и курортхэр АО-м и инвестицэ программэм тету, 2017 гъэм къриубыдэу «Iуащхьэмахуэ» турист рекреацэ комплексым и зыужьыныгъэм хуаутIыпщынущ сом мелуан 220-м нэблагъэ.
КЪЭХЪУН Бэч.
